José Ramón Amedo

José Ramón Amedo Fernández, nado en Cerceda (O Corgo) o 21 de xuño de 1918 e finado o 30 de maio de 2010, foi un policía e deportista galego, que competía en tiro deportivo. Participou nos Xogos Olímpicos de 1968 en Cidade de México.

 Traxectoria 
Naceu na parroquia de Cerceda, no concello lucense do Corgo en 1918, sendo fillo dun membro do corpo dos somatén. Dende neno sentiu atracción polas armas e adoitaba a construír escopetas con tubos de paraugas, mechas e pólvora. Co estalido da guerra civil foi mobilizado e destinado á fronte de Teruel e a Cataluña. Ao remate da contenda entrou no Parque Móbil do Estado como chofer ata que ingresou no Corpo de Policía.

Destinado en Bilbao levou consigo á súa familia, e traballou na cidade vasca ata un ano antes da súa xubilación, cando foi destinado a Lugo. Comezou a practicar tiro deportivo nos anos 50 en Bilbao, e proclamouse en numerosas ocasións campión de España en modalidades de arma curta. Participou nos Xogos Olímpicos de 1968 en Cidade de México, rematando no posto 33º de pistola libre 50 m, proba na que resultou vencedor o soviético Grigorii Kosykh.
Como experto en armas participou como perito en numerosos xuízos.

Vida persoal

Foi pai do tamén policía José Amedo, implicado no terrorismo de Estado contra ETA, como membro destacado dos GAL. A finais dos anos 80 e comezos dos 90 recibiu atención dos medios en España debido ao procesamento do seu fillo José Amedo, implicado no terrorismo de Estado contra ETA.
 Notas 

Categoría:Nados en 1918
Categoría:Nados no Corgo
Categoría:Finados en 2010
Categoría:Policías de Galicia
Categoría:Tiradores olímpicos de Galicia
Categoría:Tiradores nos Xogos Olímpicos de 1968
Categoría:Personalidades de Galicia sen imaxes